223. brdska brigada
223. brdska brigada je vojna jedinica koja je tokom rata u Bosni i Hercegovini djelovala u sastavu Drugog korpusa Armije RBiH. Ulazila je u sastav Operativne grupe 2 i 22. divizije. Na području Lukavca do formiranja brigade postojale su jedinice: Općinski štab TO Lukavac, Samostalna četa Lukavac, koja je formirana u oktobru 1991, jedinica Patriotske lige i Samostalna četa Modrac, formirana početkom 1992. 117. brigada formirana je po naređenju komandanta Okružnog štaba TO Tuzla od 27. septembra 1992. Tokom 1993. preimenovana je u 223. brdsku brigadu. Formiranjem 212. bosanske, manevarske jedinice 223. brigade ušle su u njen sastav. Zona odgovornosti brigade bilo je područje lukavačke općine. Značajniji uspjesi brigade su odbrana teritorije Lukavca i susjednih općina i oslobađanje Vijenca i Gornjih Jaruški 11. maja 1994. Tokom rata, u jedinice Armije RBiH angažirano je oko 8.000 vojnih obveznika sa područja Lukavca, od čega 5.500 stalno. Brigada je imala 338 poginulih i 457 ranjenih boraca. 19 boraca odlikovano je Zlatnim ljiljanom, najvišim ratnim priznanjem.